CELEX: 62021TN0561
Language: mt
Date: 2021-09-08 00:00:00
Title: Kawża T-561/21: Rikors ippreżentat fit-8 ta’ Settembru 2021 – HSBC Holdings et vs Il-Kummissjoni

25.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 431/54
            
         
      Rikors ippreżentat fit-8 ta’ Settembru 2021 – HSBC Holdings et vs Il-Kummissjoni
      (Kawża T-561/21)
      (2021/C 431/63)
      Lingwa tal-kawża: l-Ingliż
      
         Partijiet
      
      
         Rikorrenti: HSBC Holdings plc (Londra, ir-Renju Unit), HSBC Bank plc (Londra), HSBC Continental Europe (Pariġi, Franza) (rappreżentanti: M. Demetriou u D. Bailey, Barristers, M. Simpson, Solicitor, C. Angeli, M. Giner Asins u C. Chevreste, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla l-Artikolu 1 tad-Deċiżjoni tal-Kummissjoni C(2021) 4600 final tat-28 ta’ Ġunju 2021, innotifikata fid-29 ta’ Ġunju 2021 (iktar ’il quddiem id-“Deċiżjoni kkontestata”) li temenda id-Deċiżjoni tal-Kummissjoni C(2016) 8530 final tas-7 ta’ Diċembru 2016 (iktar ’il quddiem id-“Deċiżjoni tal-2016”) (AT.39914 – Derivattivi tar-Rati tal-Imgħax f’Euro (EIRD)) u l-Artikolu 2(b) tad-Deċiżjoni tal-2016;
               
            
                  —
               
               
                  sussidjarjament, tnaqqas sostanzjalment il-multa imposta fuq ir-rikorrenti għal dak l-ammont li l-Qorti Ġenerali tqis xieraq; u
               
            
                  —
               
               
                  tikkundanna lill-Kummissjoni tbati l-ispejjeż tar-rikorrenti jew, sussidjarjament, proporzjon xieraq tal-ispejjeż tar-rikorrenti.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw ħames motivi.
      
                  1.
               
               
                  L-ewwel motiv ibbażat fuq il-fatt li d-Deċiżjoni kkontestata ġiet adottata barra mill-perijodu ta’ preskrizzjoni ta’ 10 snin li beda jiddekorri mit-tmiem tal-ksur fis-27 ta ’Marzu 2007. Is-setgħa tal-konvenuta li timponi mill-ġdid multa fuq ir-rikorrenti kienet għaldaqstant preskritta.
               
            
                  2.
               
               
                  It-tieni motiv ibbażat fuq il-fatt li l-konvenuta wettqet żball ta’ liġi u/jew fl-evalwazzjoni tagħha meta kkalkolat il-valur tal-bejgħ tar-rikorrenti fuq il-bażi ta’ riċevuti ta’ flus skontati. Ir-rikorrenti jallegaw li r-riċevuti ta’ flus skontati huma miżura arbitrarja u mhux xierqa tal-valur tal-bejgħ fis-settur tad-Derivattivi tar-Rati tal-Imgħax f’Euro. B’mod partikolari, riċevuti ta’ flus skontati la ma jirriflettu s-sinjifikat ekonomiku tal-ksur u lanqas id-daqs tal-kontribuzzjoni ta’ HSBC għal tali ksur.
               
            
                  3.
               
               
                  It-tielet motiv ibbażat fuq il-fatt li l-konvenuta wettqet żball fl-evalwazzjoni tagħha u/jew tat raġunijiet insuffiċjenti għar-rata tal-koeffiċjent ta’ tnaqqis li hija użat sabiex tikkalkola r-riċevuti ta’ flus skontati tar-rikorrenti.
               
            
                  4.
               
               
                  Ir-raba’ motiv ibbażat fuq il-fatt li l-konvenuta wettqet żball fl-evalwazzjoni tagħha tal-gravità tal-ksur tar-rikorrenti u tal-impożizzjoni u tad-daqs tal-ammont addizzjonali.
               
            
                  5.
               
               
                  Il-ħames motiv ibbażat fuq il-fatt li l-multa imposta fuq ir-rikorrenti hija għolja b’mod sproporzjonat. B’mod partikolari, ir-rikorrenti jsostnu li l-konvenuta wettqet żball fl-evalwazzjoni tagħha taċ-ċirkustanzi mitiganti relatati mal-ksur tar-rikorrenti. Ir-rikorrenti jallegaw ukoll li l-konvenuta ma tatx importanza biżżejjed lill-fatt li l-parteċipazzjoni tar-rikorrenti fil-ksur uniku u kontinwu kienet kemm inqas estensiva kif ukoll inqas serja minn dik ikkonstatata fid-Deċiżjoni tal-2016 kif sostnuta mill-Qorti Ġenerali fil-Kawża T-105/17, HSBC vs Il-Kummissjoni (1). Għaldaqstant, ir-rikorrenti jitolbu lill-Qorti Ġenerali tistabbilixxi multa ferm iktar baxxa li tirrifletti b’mod ġust dak li għamlu r-rikorrenti.
               
            
         (1)  Sentenza tal-24 ta’ Settembru 2019, HSBC Holdings et vs Il-Kummissjoni, T-105/17, EU:T:2019:675.